b'\n_START_ARTICLE_\nHalvdanshaugen p\xc3\xa5 Stein\n_START_PARAGRAPH_\nHalvdanshaugen p\xc3\xa5 Stein (Halvdanshaugen, KMID 28978-1 p\xc3\xa5 Riksantikvarens nettsted kulturminnesok.no) er en gravhaug p\xc3\xa5 Stein g\xc3\xa5rd i Hole kommune i Buskerud. Den er en av Norges st\xc3\xb8rste gravhauger, med en diameter p\xc3\xa5 cirka 58 m og en h\xc3\xb8yde p\xc3\xa5 cirka 4 m. _NEWLINE_Haugen var trolig opprinnelig omgitt av en fotgr\xc3\xb8ft, som til tider var fylt med vann. Arkeologiske unders\xc3\xb8kelser (blant annet med georadar) i 1998/1999 antyder at haugen kan v\xc3\xa6re bygget i to ulike epoker. C14-dateringer indikerer nemlig at haugen ble bygd mellom 470 og 530 e.Kr, men det har ogs\xc3\xa5 kommet opp dateringer fra vikingtiden; 870 \xe2\x80\x93 930._NEWLINE_If\xc3\xb8lge Heimskringla druknet Halvdan Svarte i Randsfjorden ved R\xc3\xb8ykenvik. Liket ble partert for at alle de rikene han hersket over skulle f\xc3\xa5 sin grav over ham. Hodet hans ble gravlagt p\xc3\xa5 Stein, og tradisjon p\xc3\xa5 stedet viser til at det skulle ligge i Halvdanshaugen. Innvollene skulle ha blitt gravlagt p\xc3\xa5 Hadeland der han d\xc3\xb8de, i Halvdanshaugen p\xc3\xa5 Tingelstad. If\xc3\xb8lge N\xc3\xb3regs konungatal (ca. 1190) ble han hauglagt p\xc3\xa5 g\xc3\xa5rden Stein i Hole p\xc3\xa5 Ringerike. Hverken den, \xc3\x85grip eller Fagrskinna nevner at liket ble partert.'